Document ID: /fineweb-2-swissfilter-quality_10-filterrobots/filtered/02820.jsonl.gz/89

Zagrebačka policija dovršila je kriminalističko istraživanje nad 10 osoba zbog sumnje u krivotvorenje isprava, doznaje Index.
Među njima je 31-godišnja zaposlenica medicinske ustanove u Zagrebu koja je bila zadužena za unošenje podataka o cijepljenju osoba u sustav. Policija nije objavila o kojoj ustanovi se radi.
Ona je tijekom listopada iskoristila svoju ovlast te u sustav unijela netočne podatke da su 28-godišnjakinja i 65-godišnjak cijepljeni jednom dozom cjepiva, i to početkom kolovoza 2021. godine, iako je znala i bila svjesna činjenice da nisu cijepljeni, javlja PU zagrebačka.
Naime, 28-godišnjakinja je tijekom listopada poslala novac 31-godišnjoj zaposlenici medicinske ustanove kako bi dobila važeću covid-potvrdu.
Novac je poslala preko 30-godišnjaka koji ju je i povezao s osobom koja može izraditi važeću potvrdu.
Uz pomoć osumnjičenih 32-godišnjaka i dvojice 23-godišnjaka podaci i novac su predani 22-godišnjaku koji ih je potom predao osumnjičenoj 31-godišnjoj zaposlenici medicinske ustanove u Zagrebu zbog unosa podataka u za to predviđeni informacijski sustav.
Nakon proteka tjedan dana osumnjičeni 30-godišnjak je u ljekarni na području Velike Gorice podigao covid-potvrdu za 28-godišnjakinju i poslao joj e-mailom. Ona je covid-potvrdu nakon toga u četiri navrata iskoristila prilikom prelaska državne granice.
Isto je tako, sumnja se, 65-godišnjak predao osobne podatke i novac 58-godišnjem zaposleniku svojega trgovačkog društva budući da je od njega saznao kako poznaje osobu koja mu potvrdu može izraditi.
Ponovno su uz pomoć osumnjičenih muškaraca osobni podaci i novac predani osumnjičenoj 31-godišnjoj zaposlenici medicinske ustanove iz Zagreba, koja je, kao i u prethodnom slučaju, iskoristila svoju ovlast i unijela u informacijski sustav netočan podatak o cijepljenju 65-godišnjaka.
Nakon nekoliko dana, kada je covid-potvrda bila gotova, u ljekarni na Srednjacima osumnjičeni 39-godišnjak podigao je potvrdu, koja je predana 65-godišnjaku da bi je on potom iskoristio prilikom ulaska u državnu financijsku ustanovu.
Nakon dovršenog kriminalističkog istraživanja policijski službenici predali su 31-godišnjakinju i 22-godišnjaka pritvorskom nadzorniku te podnijeli kaznenu prijavu Općinskom državnom odvjetništvu u Zagrebu, dok će protiv ostalih osumnjičenih osoba podnijeti kaznenu prijavu redovnim putem, piše Index.
Izvor-slobodnadalmacija.hr
Dio Vijesti.TV medije.